Nu kan Tesla scanne for huller i vejen

Møder med huller i vejene er aldrig godt for bilen. Det kan gå ud over både dæk, fælge, hjulophæng eller styretøj. Derfor er en ny funktion i Teslas biler noget nær genial. Den holder nemlig øje med huller i vejene og justerer automatisk affjedringen, så bilen tager mindst mulig skade. Det fortæller Electrek.

Funktionen er del af 2020.20 software-opdateringen og Tesla skriver i de medfølgende noter at:

“Tesla Adaptive Suspension fremover vil justere kørehøjden til en kommende ujævn vejsektion. Denne justering kan forekomme på forskellige steder, afhængigt af tilgængelighed, da køretøjet downloader grove kørekortdata genereret af Tesla-køretøjer.”

Bilen reagerer med andre ord på data fra andre Tesla-bilister, der har været forbi et hul i vejen, så oversigten må vokse efterhånden som der køres kilometer.

Der er heller ikke tale om, at bilen ved hjælp af Autopilot eller Full Self-Driving selv undgår eventuelle huller i vejene. Det er udelukkende affjedringen, der påvirkes. Alligevel er det ikke at kimse ad, for den nye funktion har potentiale til at forhindre en masse skader på køretøjerne.

Adaptive Suspension-opdateringen vil naturligvis udelukkende fungere på de Tesla-modellerne, der har adaptivt ophæng, såsom Model S og Model X.

Tesla-ejere kan aktivere den nye funktion ved at vælge “Komfort” under indstillingen Adaptive Suspension Damping.

Opdateringen indeholder også en “grønt-lys-alarm”, der giver lyd når der bliver grønt lys i lysreguleringen. På den måde kan man undgå at irritere bagvedkørende, hvis man holder for rødt og er mere opmærksom på sin mobiltelefon end på lyskrydset.

Nu kan Tesla scanne for huller i vejen